ফাদার দ্যতিয়েনের প্রতিটি গ্রন্থের নামকরণই বুঝিয়ে দেয় এগুলো দিনলিপি বা দিনালেখ্য জাতীয় রচনা – ডায়েরির ছেঁড়া পাতা, রোজনামচা, আটপৌরে দিনপঞ্জি। কিন্তু সাল-তারিখের উল্লেখসহ কালানুক্রমিকতা যেভাবে দিনলিপি বা ডায়েরির (diary) মধ্যে বজায় থাকে, দ্যতিয়েন সাহেবের রচনা এই বৈশিষ্ট্যমুক্ত। অর্থাৎ প্রথামাফিক ছকে বাঁধা ডায়েরির আঙ্গিকে অন্তর্ভুক্ত করা যায় না তাঁর গদ্যসম্ভারকে। তাঁর গদ্য তাঁর অভিজ্ঞতারাজির মসিলিখিত রূপ। এই অভিজ্ঞতার রূপ প্রকাশে তিনি অনেক বেশি স্বাধীন। ডায়েরির রচয়িতা তাঁর ব্যক্তিগত অনুভূতি প্রকাশের ক্ষেত্রে অনেক বেশি স্বচ্ছন্দ, খোলামেলা। তাঁর উপলব্ধি থেকে মানসজগতের উন্মোচন সবটাতেই তিনি অকপট। ডায়েরিও যখন সুবিন্যস্ত চিন্তায়, সৃষ্টিশীল শৈলী সমন্বয়ে লিখিত হয়, তখন তা ব্যক্তিগত স্তর অতিক্রম করে উন্নীত হয় সাহিত্যের পর্যায়ে। প্রসঙ্গত উল্লেখ করা যায়, য়ুরোপ-যাত্রীর ডায়ারি, স্মৃতির রেখা, তৃণাঙ্কুর প্রভৃতি ডায়েরিধর্মী রচনার কথা। ফাদার দ্যতিয়েনের গদ্যগুলো মুখ্যত ডায়েরির ছেঁড়া পাতা ও আটপৌরে দিনপঞ্জির রচনাগুলোর সঙ্গে কিছু-কিছু ক্ষেত্রে ডায়েরির মিল থাকলেও অধিক সাযুজ্য জার্নালের সঙ্গে। জার্নালে দৈনন্দিন ঘটনাস্রোতের তুলনায় লেখকের মননশীল স্বচিন্তনের প্রভাব পরিলক্ষেত হয় গভীরভাবে। দ্যতিয়েন সাহেবের লেখাগুলোর মধ্যে আছে ব্যক্তিগত অভিজ্ঞতার ধারাবাহিক বিবরণ। তবে এই ধারাবাহিকতা সময়কেন্দ্রিক নয়। সঙ্গে তাঁর পা–ত্যসুলভ বিশ্লেষণী ক্ষমতা, ঋদ্ধ ভাবনা, নিবিষ্ট প্রেক্ষাশক্তি রচনাকে দান করেছে উচ্চমার্গীয় সাহিত্যের মর্যাদা।